 

**คำแถลงนโยบาย**

**ของ**

**นางอุดมลักษณ์ ชัยมาลิก**

**นายกเทศมนตรีตำบลบ้านสิงห์**

**แถลงต่อสภาเทศบาลตำบลบ้านสิงห์**

**เมื่อวันที่ ๑๑ พฤษภาคม ๒๕๖๔**

**ณ ห้องประชุมสภาเทศบาล ชั้น ๓**

**คำนำ**

คำแถลงนโยบายฉบับนี้จัดทำขึ้นเพื่อให้เป็นไปตาม พระราชบัญญัติเทศบาล พ.ศ. ๒๔๙๖ และแก้ไขเพิ่ม ฉบับที่ ๑๒ พ.ศ. ๒๕๔๖ มาตรา ๔๘ ทศ บัญญัติว่าก่อนนายกเทศมนตรีเข้ารับหน้าที่ ให้ประธานสภาเทศบาลเรียกประชุมสภาเทศบาลเพื่อให้นายกเทศมนตรีแถลงนโยบายต่อสภาเทศบาลโดยไม่มีการลงมติ ทั้งนี้ภายใน ๓๐ วันนับแต่วันประกาศผลการเลือกตั้งนายกเทศมนตรี ดังนั้นดิฉันจึงได้จัดทำนโยบายเพื่อแถลงต่อสภาเทศบาลตำบลบ้านสิงห์ ให้ทราบถึงเจตนารมณ์ และนโยบายการบริหารงานของดิฉัน ที่จะบริหารงานอย่างเต็มกำลังความรู้ความสามารถให้บรรลุเป้าหมาย ทั้งทางด้านโครงสร้างพื้นฐาน เศรษฐกิจ สังคม เพื่อให้เกิดประโยชน์สูงสุดต่อประชาชนตำบลบ้านสิงห์ทุกคน ในการจัดทำนโยบายของดิฉันนั้น ได้นำแนวทางจากกรอบยุทธศาสตร์ชาติ ๒๐ ปี (พ.ศ. ๒๕๖๑ – ๒๕๘๐) ที่ได้กำหนดวิสัยทัศน์ประเทศไทยว่า **“ประเทศไทยมีความมั่นคง มั่งมั่ง ยั่งยืน เป็นประเทศที่พัฒนาแล้วด้วยการพัฒนาตามหลักปรัชญาเศรษฐกิจพอเพียง”** และแผนพัฒนาเศรษฐกิจและสังคมแห่งชาติ ฉบับที่ ๑๒ (พ.ศ. ๒๕๖๐ – ๒๕๖๔) ที่มุ่งให้สังคมมีคุณภาพ และมีความเป็นธรรม มีการพัฒนาที่เกิดจากการขับเคลื่อนร่วมกันของทุกภาพส่วน นอกจากนี้ยังได้นำยุทธศาสตร์ของจังหวัดราชบุรีภายใต้วิสัยทัศน์ “เมืองเกษตรสีเขียว เศรษฐกิจมั่นคง สังคมมีความสุข” มาดำเนินการร่วมกับนโยบายที่ได้จัดทำครั้งนี้ด้วย เพื่อให้เกิดการพัฒนา มีการบูรณาการร่วมกัน และสามารถตอบสนองความต้องการของประชาชนได้อย่างมีประสิทธิภาพ

**นางอุดมลักษณ์ ชัยมาลิก**

**นายกเทศมนตรีตำบลบ้านสิงห์**

**คำแถลงนโยบาย**

**ของ**

**นางอุดมลักษณ์ ชัยมาลิก**

**นายกเทศมนตรีตำบลบ้านสิงห์**

**แถลงต่อสภาเทศบาลตำบลบ้านสิงห์**

**ในวันที่ ๑๑ พฤษภาคม พ.ศ. ๒๕๖๔**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**เรียน ประธานสภาเทศบาล และสมาชิกสภาเทศบาลตำบลบ้านสิงห์ผู้ทรงเกียรติ ทุกท่าน**

ตามที่ได้มีการเลือกตั้งสมาชิกสภาเทศบาลและนายกเทศมนตรีตำบลบ้านสิงห์ ในวันที่ ๒๘ มีนาคม พ.ศ. ๒๕๖๔ และคณะกรรมการการเลือกตั้งได้ประกาศรับรองผลการเลือกตั้ง เมื่อวันที่ ๒๒ เมษายน พ.ศ. ๒๕๖๔ ให้นางอุดมลักษณ์ ชัยมาลิก เป็นนายกเทศมนตรีตำบลบ้านสิงห์ ตามมติคณะกรรมการการเลือกตั้ง นั้น

เพื่อให้เป็นไปตามพระราชบัญญัติเทศบาล พ.ศ. ๒๔๙๖ และแก้ไขเพิ่มเติม ฉบับที่ ๑๒ พ.ศ. ๒๕๔๖ มาตรา ๔๘ ทศ ที่กำหนดให้นายกเทศมนตรีต้องแถลงนโยบายการบริหารงานต่อสภาเทศบาลก่อนเข้ารับหน้าที่ ดังนั้น ดิฉันในฐานะนายกเทศมนตรีตำบลบ้านสิงห์ จึงขอแถลงนโยบายในการบริหารงานต่อสภาเทศบาลตำบลบ้านสิงห์ โดยจะยึดมั่นการปกครองในระบอบประชาธิปไตยอันมีพระมหากษัตริย์เป็นประมุข บริหารงานตามกรอบอำนาจหน้าที่ มีความสอดคล้องกับยุทธศาสตร์ชาติ แผนพัฒนาเศรษฐกิจและสังคมแห่งชาติ นโยบายของรัฐบาล นโยบายจังหวัดราชบุรี และ นโยบายที่ได้ให้ไว้กับประชาชนว่าจะมุ่นเน้น **“การสร้าง การส่งเสริม และการสนับสนุน”** จึงได้กำหนดเป็นนโยบายการบริหารงานไว้ ๖ ด้าน ดังนี้

1. นโยบายด้านการพัฒนาโครงสร้างพื้นฐาน สาธารณูปโภคและสาธารณูปการ
2. นโยบายด้านการบริหารจัดการ
3. นโยบายด้านการศึกษา ศาสนาและวัฒนธรรม
4. นโยบายด้านการสาธารณสุขและการพัฒนาคุณภาพชีวิต
5. นโยบายด้านเศรษฐกิจและสังคม
6. นโยบายด้านการจัดการทรัพยากรธรรมชาติและสิ่งแวดล้อม

**หน้า ๒**

**โดยมีการดำเนินการตามนโยบาย ดังนี้**

**๑. นโยบายด้านการพัฒนาโครงสร้างพื้นฐาน สาธารณูปโภคและสาธารณูปการ** ประกอบด้วย

๑.๑ ก่อสร้าง ปรับปรุง บำรุงรักษา ซ่อมแซมถนนสาธารณะ ทางระบายน้ำ ที่อยู่ในความรับผิดชอบของเทศบาลตำบลบ้านสิงห์อย่างต่อเนื่อง ให้ครอบคลุม ทั่วถึง และได้มาตรฐาน

๑.๒. ติดตั้ง ดูแล บำรุงรักษาระบบไฟฟ้าสาธารณะ และแสงสว่างของถนนในชุมชน และบริเวณจุดเสี่ยงอันตราย เพื่อลดการเกิดอุบัติเหตุ และเพิ่มความปลอดภัยแก่ชีวิตและทรัพย์สินของประชาชน

๑.๓ ดูแล และพัฒนาแหล่งน้ำเพื่อใช้ในการเกษตร มีการขุดลอกแหล่งน้ำธรรมชาติ กำจัดวัชพืชในคูคลองเพื่อให้สามารถระบายน้ำได้ดีในช่วงฤดูฝน ไม่เกิดปัญหาน้ำท่วมขังในพื้นที่

๑.๔ ประสานขอรับการสนับสนุนด้านงบประมาณ และความร่วมมือในด้านอื่น ๆ จากหน่วยงานภาครัฐ องค์การบริหารส่วนจังหวัด และหน่วยงานภาคเอกชน ในการดำเนินการด้านโครงสร้างพื้นฐานในส่วนที่เกินศักยภาพของเทศบาลตำบลบ้านสิงห์ที่จะดำเนินการเองได้

**๒. ด้านการบริหารจัดการ** ประกอบด้วย

๒.๑ บริหารงานโดยยึดหลักธรรมาภิบาล ปฏิบัติหน้าที่ให้เป็นไปตามระเบียบ กฎหมาย ยึดมั่นในความถูกต้อง เป็นธรรม มีความโปร่งใส ตรวจสอบได้ เปิดโอกาสให้ทุกภาคส่วนได้มีส่วนร่วม สนับสนุน ให้ทุกฝ่ายปฏิบัติหน้าที่ด้วยความสำนึกและรับผิดชอบต่อองค์กรส่วนรวม บริหารจัดการโดยใช้ทรัพยากรที่มีอย่างประหยัดและคุ้มค่า เพื่อประโยชน์สูงสุดของประชาชน

๒.๒ มีการวางแผนการพัฒนา จัดหาทรัพยากร และจัดสรรงบประมาณในการดำเนินกิจกรรม/โครงการ อันก่อให้ประโยชน์ต่อท้องถิ่นและประชาชนอย่างแท้จริง

๒.๓ ส่งเสริมพัฒนาเพื่อเพิ่มประสิทธิภาพการบริหารงาน และการปฏิบัติงาน มีการจัดฝึกอบรม สัมมนาและศึกษาดูงาน เพื่อพัฒนาองค์ความรู้ที่จำเป็นสำหรับบุคลากร มีการจัดหาเทคโนโลยี เครื่องมือเครื่องใช้ให้เหมาะสม และเพียงพอต่อการปฏิบัติงาน รวมทั้งมีการแลกเปลี่ยนเรียนรู้ร่วมกันระหว่างฝ่ายบริหารและข้าราชการประจำอย่างต่อเนื่องสม่ำเสมอ

๒.๔ สนับสนุน ส่งเสริมให้มีการจัดการด้านการเผยแพร่ข้อมูลข่าวสารและสารสนเทศ สื่อสิ่งพิมพ์ สื่อสังคมออนไลน์อย่างมีประสิทธิภาพ และเป็นรูปธรรม

หน้า ๓

**๓. นโยบายด้านการศึกษา ศาสนาและวัฒนธรรม** ประกอบด้วย

๓.๑ ส่งเสริมพัฒนาศูนย์พัฒนาเด็กเล็ก ให้เป็นศูนย์กลางในการจัดการศึกษาให้กับเด็กระดับปฐมวัย เพื่อให้พร้อมต่อการเรียนในระดับที่สูงขึ้น มีสถานที่ วัสดุอุปกรณ์ สื่อการเรียนการสอนที่เหมาะสม ได้มาตรฐานกรมส่งเสริมการปกครองท้องถิ่น และสอดคล้องกับพัฒนาการของเด็ก จัดให้มีครูและบุคลากรสนับสนุนเพียงพอ และได้รับการเพิ่มพูนความรู้และประสบการณ์อย่างสม่ำเสมอ

๓.๒ สนับสนุนกิจการของสภาเด็กและเยาวชน เปิดโอกาสให้เยาวชนได้แสดงความคิดเห็น มีเวทีให้ได้แสดงความสามารถ ตลอดจนส่งเสริมสนับสนุนกิจกรรมของโรงเรียนผู้สูงอายุของตำบลบ้านสิงห์ให้เข้มแข็ง

๓.๓ สนับสนุนทำนุบำรุงพระพุทธศาสนาให้เป็นสถาบันหลักในการเสริมสร้างภูมิคุ้มกันทางสังคม ตลอดจนเป็นแหล่งเรียนรู้และอบรมธรรมะของเยาวชน ประชาชน และพุทธศาสนิกชนทั่วไป และส่งเสริมให้ประชาชนน้อมนำหลักธรรมคำสอนของพระพุทธศาสนา และแนวทางปรัชญาเศรษฐกิจพอเพียง มาเป็นกรอบในการดำเนินชีวิต

๓.๔ สนับสนุน ส่งเสริม ให้ความสำคัญในการจัดกิจกรรม/โครงการ ด้านการสืบสานวัฒนธรรมประเพณีอันดีของท้องถิ่น ของจังหวัด รวมทั้งกิจกรรมในโอกาสสำคัญของสถาบันชาติ และพระมหากษัตริย์

**๔. นโยบายด้านการสาธารณสุข และการพัฒนาคุณภาพชีวิต** ประกอบด้วย

๔.๑ เสริมสร้างความรู้ความเข้าใจแก่เยาวชน และประชาชนในการดูแลสุขภาพอนามัย การป้องกันโรค และการจัดการสิ่งแวดล้อมให้เหมาะสม เพื่อให้สามารถพึ่งพาตนเองในการดูแลรักษาสุขภาพเบื้องต้นได้

๔.๒ ส่งเสริมให้มีการจัดการดูแลรักษาสุขภาพ และมีการดำเนินการป้องกันและควบคุมโรคเชิงรุกในชุมชน

๔.๓ ส่งเสริมการเข้าถึงสิทธิขั้นพื้นฐานของประชาชน และมีการจัดการสงเคราะห์ในด้านต่าง ๆ ให้แก่ ผู้ด้อยโอกาส ผู้สูงอายุ ผู้พิการ และผู้ป่วยเอดส์ ให้เป็นไปตามหลักเกณฑ์เพื่อให้บุคคลเหล่านี้มีคุณภาพชีวิตที่ดีเท่าเทียม หรือให้เกือบเท่าเทียมกับประชาชนทั่วไปมากที่สุด

๔.๔ ส่งเสริมและพัฒนาศักยภาพของผู้ปฏิบัติงานด้านการสาธารณสุข และอาสาสมัครสาธารณสุขประจำหมู่บ้าน (อสม.) ให้มีความเข้มแข็ง และสามารถเป็นกำลังสำคัญในการให้บริการด้านการสาธารณสุขแก่ชุมชน

หน้า ๕

๔.๕ ส่งเสริมและพัฒนาศักยภาพของผู้ปฏิบัติงานด้านการป้องกันและบรรเทาสาธารณภัย มีการจัดหา บำรุงรักษาครุภัณฑ์ เครื่องมือเครื่องใช้ให้มีความพร้อม เพียงพอเหมาะสม เพื่อเป็นการ

เตรียมความพร้อมก่อนเกิดเหตุ สามารถให้ความช่วยเหลือขณะเผชิญเหตุอย่างทันที และมีมาตรการในการให้ความช่วยเหลือเยียวยาภายหลังประสบเหตุ

๔.๖ ส่งเสริมและสนับสนุนให้มีการจัดการแข่งขันกีฬาระดับต่าง ๆ ในชุมชน เพื่อเป็นการเชื่อมความสมัครสมานสามัคคี และเสริมสร้างสุขภาพร่างกาย ตลอดจนให้เยาวชนและประชาชนหันมาสนใจการออกกำลังกาย เพื่อจะได้ห่างไกลจากยาเสพติด

**๕. นโยบายด้านเศรษฐกิจและสังคม** ประกอบด้วย

๕.๑ ส่งเสริม พัฒนา ปรับปรุงตลาดนัดเกษตรกรตำบลบ้านสิงห์ ให้เป็นศูนย์กลางในการซื้อขายสินค้าเพื่อการอุปโภคบริโภค จัดให้มีสภาพแวดล้อมที่ถูกสุขลักษณะ อาหารและสินค้าที่นำมาจัดจำหน่ายสะอาดได้มาตรฐาน และจัดหาสถานที่หรือแหล่งจำหน่ายสินค้าเพื่อให้ประชาชนได้มีสถานที่ในการประกอบอาชีพเพิ่มเติม

๕.๒ เสริมสร้างความเข้มแข็งทางเศรษฐกิจให้แก่ชุมชนภายใต้แนวปรัชญาเศรษฐกิจพอเพียง มีการส่งเสริมและฝึกอบรมอาชีพ และการพัฒนาผลิตภัณฑ์ของชุมชน ให้แก่กลุ่มสตรี กลุ่มแม่บ้าน ฯลฯ ตามความเหมาะสม และตรงตามความต้องการของกลุ่ม เพื่อเป็นการสร้างงาน สร้างอาชีพ สร้างรายได้

๕.๓ เสริมสร้างองค์ความรู้และพัฒนาศักยภาพของผู้นำชุมชน ให้เข้ามามีส่วนร่วมในการพัฒนา มีการดำเนินกิจกรรมด้านการพัฒนาชุมชนอย่างเหมาะสม จัดงบประมาณเพื่อสนับสนุนการดำเนินกิจกรรมของชุมชนในด้านต่าง ๆ เพื่อมุ่งให้เกิดการมีส่วนร่วม ช่วยกันคิด ช่วยกันทำ เพื่อสร้างชุมชนให้เข้มแข็ง

**๖. นโยบายด้านการจัดการทรัพยากรธรรมชาติและสิ่งแวดล้อม** ประกอบด้วย

๖.๑ ส่งเสริม สนับสนุน การอนุรักษ์ฟื้นฟูทรัพยากรธรรมชาติและสิ่งแวดล้อม ดูแลปรับปรุงภูมิทัศน์ในชุมชนให้สะอาด เป็นระเบียบและสวยงาม

๖.๒ สร้างจิตสำนึก ความรู้ ความเข้าใจให้กับประชาชนในการมีส่วนร่วมในการ ปลูก ดูแล บำรุงรักษาต้นไม้ เพื่อเป็นการเพิ่มพื้นที่สีเขียวให้กับชุมชน อันจะส่งผลให้คนในชุมชนมีคุณภาพชีวิตด้านสิ่งแวดล้อมที่ดีขึ้น

หน้า ๖

๖.๓ เสริมสร้างองค์ความรู้แบบ 3R (Reduce , Reuse และ Recycle) คือการลดใช้ การใช้แล้วใช้ซ้ำ และ การนำกลับมาใช้ใหม่ ให้กับประชาชนในชุมชนนำมาปรับให้เข้ากับระบบบริหารจัดการขยะมูลฝอย โดยการควบคุมปริมาณขยะมูลฝอยจากแหล่งกำเนิด การเพิ่มประสิทธิภาพในการคัดแยกขยะก่อนทิ้ง และ การนำขยะมูลฝอยไปใช้ให้เกิดประโยชน์ก่อนที่จะนำไปกำจัด

จากนโยบายการบริหารราชการทั้ง ๖ ด้าน ที่ดิฉันได้แถลงต่อที่ประชุมสภาแห่งนี้ ดิฉันขอเรียนว่าเป็นความมุ่งมั่นและตั้งใจของดิฉันที่จะนำความรู้ ความสามารถ และประสบการณ์ ของดิฉันพร้อมทีมงานผู้บริหาร ที่จะนำนโยบายดังกล่าวข้างต้นไปสู่การปฏิบัติ จะบริหารงานให้เป็นไปภายใต้ระเบียบกฎหมายที่เกี่ยวข้อง และเป็นไปตามอำนาจหน้าที่ที่กำหนดไว้ให้สามารถดำเนินการได้ ดิฉันหวังเป็นอย่างยิ่งว่าจะได้รับความร่วมมือ ร่วมใจ จากสมาชิกสภาเทศบาล จากพนักงานเจ้าหน้าที่ของเทศบาลตำบลบ้านสิงห์ทุกท่าน ให้การสนับสนุนการปฏิบัติหน้าที่ของดิฉันและทีมงาน ตลอดวาระของการปฏิบัติหน้าที่ เพื่อให้เกิดเป็นรูปธรรม มีความเจริญก้าวหน้าและเกิดประโยชน์สูงสุดต่อชุมชนและประชาชนตำบลบ้านสิงห์

ขอขอบพระคุณ

อุดมลักษณ์ ชัยมาลิก

**(นางอุดมลักษณ์ ชัยมาลิก)**

**นายกเทศมนตรีตำบลบ้านสิงห์**

วันที่ ๑๑ พฤษภาคม พ.ศ. ๒๕๖๔